**Dayton** on kaupunki Yhdysvaltojen Ohion osavaltiossa. Vuonna 2010 tehdyn väestönlaskennan mukaan siellä oli 141 527 asukasta ja se oli Ohion kuudenneksi suurin kaupunki. Dayton sijaitsee Miamijoen keskijuoksulla, ja kaupunki perustettiin 1700-luvun lopussa alavalle ja viljavalle jokiseudulle, joka kärsii kuitenkin usein tulvista. Vuoden 1913 tulvan jälkeen kaupungin valmiutta tulviin parannettiin.

Dayton oli 1800-luvun lopulla Ohion merkittävimpiä teollisuuskaupunkeja, ja vuonna 1900 kaupungissa tehtiin enemmän patenttihakemuksia asukasta kohden kuin missään muussa Yhdysvaltain kaupungissa. Daytonissa asuivat vuosisadan vaihteessa muun muassa lentokoneiden kehittäjät Wrightin veljekset ja kassakoneyritys NCR Corporationin perustanut John Henry Patterson. Teollisuus on kuitenkin siirtynyt 1970-luvun jälkeen kaupungista, mutta erityisesti 1990-luvun jälkeen talous on alkanut keskittyä enemmän opetus- ja terveyspalveluihin. Alueen isoin työllistäjä on kuitenkin Wright-Pattersonin lentotukikohta. Daytonin asukasluku on romahtanut 1960-luvun jälkeen, sillä asukkaita on peräti 46,1 prosenttia vähemmän kuin vuonna 1960.

Maantiede
---------

Daytonin keskusta-aluetta ilmakuvassa.
Dayton sijaitsee Miamijoen keskijuoksulla, ja kaupungin alueella Mad River, Stillwater ja Wolf Creek laskevat Miamiin. Kaupunki on rakennettu lähes tasaiselle tasangolle, joka on 15–30 metriä alempana kuin ympäröivä maaseutu. Daytonin pinta-ala on noin 146,3 neliökilometriä. Siitä vettä on noin 2,2 neliökilometriä. Daytonin kansainvälinen lentoasema kuuluu Daytonin kaupunkiin, mutta se on erillään muusta kaupungista. Pääosa aseman alueesta liitettiin Daytoniin vuonna 1980.

Daytonissa vallitsee mannerilmasto, ja siihen vaikuttaa luonnollisten esteiden puuttuminen. Tästä syystä kaupunki ei ole suojassa kesäisin kuumalta tai talvisin kylmältä ilmalta: talvet ovatkin kylmiä ja kesät lämpimiä. Tammikuu on kylmin kuukausi, jolloin keskilämpötila on −2 astetta, ja heinäkuun keskilämpötila on 26 astetta. Loppukeväästä ja alkukesästä tulee eniten sateita. Vuotuinen sadanta on noin 997 millimetriä.

Historia
--------

### Perustaminen

Dayton vuonna 1870.
Daytonin sijainti Mad Riverin ja Miamijoen risteyskohdassa oli jo ennen kaupungin perustamista tunnettu läpikulkureitti. Sitä käyttivät monet intiaanit ja tutkimusmatkailijat. Yhdysvaltain vapaussodan veteraanit Arthur St. Clair, James Wilkinson, Israel Ludlow ja Jonathan Dayton ostivat John Cleves Symmesilta noin 240 neliökilometriä maata alueelta. Ludlow mittasi maata marraskuussa 1795, ja ensimmäiset uudisasukkaat lähtivät Cincinnatista seuraavana keväänä. Intiaanit varoittivat uusia asukkaita jokiristeyksen tulvista, mutta tasainen ja viljava maa, jossa oli lisäksi tarjolla hyvin puutavaraa, vaikutti kuitenkin sopivalta paikalta asettua.

Daytonista tehtiin Montgomeryn piirikunnan pääkaupunki, kun Ohiosta tuli osavaltio 1803. Dayton alkoi kasvaa kuitenkin vasta vuoden 1812 sodan aikana ja sen jälkeen, sillä kaupunki oli yhdysvaltalaisten hyökkäysten tukikohtana. Sodan jälkeen Daytonissa aukesi muutamia teollisuusyrityksiä, pankkeja ja muita yrityksiä. Miamin ja Erien kanava valmistui 1829, ja se yhdisti Daytonin Cincinnatiin ja avusti kaupungin kasvussa. Uudet liikenneyhteydet toivat Daytoniin vuonna 1840 arviolta 100 000 ihmistä kuuntelemaan whig-puolueen presidenttiehdokasta William Henry Harrisonia. Kaupungissa oli tuolloin hieman yli 6 000 asukasta.

### Teollistumisesta nykyaikaan

Daytonin tulva 1913.
Yhdysvaltain sisällissodan aikana Dayton oli hallituksen vastaisen Copperhead-liikkeen keskus. Liikettä johti paikallinen poliitikko Clement Vallandigham. Kaupungissa tapahtuneiden mellakoiden jälkeen Vallandigham karkotettiin toukokuussa 1863 Pohjoisvaltioista. Sota-aika kuitenkin auttoi kaupungin teollisuutta, ja maatalouskoneet ja junanvaunut olivat keskeisimpiä tuotteita. Kaupungin väkiluku oli 1870-luvulle tultaessa kasvanut noin 30 000:een.

Wright Model CH Miamijoella Daytonissa vuonna 1913.
Dayton teollistui huomattavasti 1800-luvun lopulla, ja teollistumista tukivat useat uudet sanomalehdet. Kaupungin "kukoistusajan" käynnisti liikemies John Henry Patterson, joka osti vuonna 1884 James Rittyn kassakoneyrityksen ja oli perustamassa siitä nykyistä NCR Corporationia. Daytonilaiset Wrightin veljekset opiskelivat paikalliskirjastossa aerodynamiikkaa, kokeilivat leijoja ja rakensivat ensimmäisen tuulitunnelin. He tekivät ilmailuhistoriaa joulukuussa 1903, kun he tekivät Pohjois-Carolinassa ensimmäisen onnistuneen lennon. National Cash Registerissa uransa aloittanut Charles Kettering oli puolestaan myöhemmin General Motorsin tytäryhtiöksi siirtyneen Delco Electronicsin perustaja. Kettering teki itse monia autoiluun liittyviä mullistavia keksintöjä.

Daytonin rauhansopimuksen allekirjoitustilaisuutta.
Tulvat olivat aina vaivanneet Daytonia, mutta maaliskuussa 1913 Miamijoki tulvi ennätyksellisesti. Viisi päivää kestäneiden rankkasateiden jälkeen joen mutainen vesi ylitti rantavallit. Tulva kesti kolme päivää, tappoi 361 ihmistä ja aiheutti yli 100 miljoonan dollarin vahingot. Tulvan jälkeen Daytonissa haluttiin päästä tulvista eroon, ja Arthur Ernest Morgan palkattiin kehittämään suunnitelma. Vuonna 1915 perustettiin Miami Conservancy District -virasto ja tammikuun alussa 1918 aloitettiin lopulta 32 miljoonaa dollaria maksaneet jokilaakson kunnostustyöt.

Toinen maailmansota toi vaurautta Daytoniin, kun kaupungissa valmistettiin sotavarusteita. Sodan jälkeen 1950- ja 1960-luvuilla Dayton koki samantapaisen kohtalon kuin monet muutkin Yhdysvaltain suuret kaupungit: ihmiset alkoivat muuttaa esikaupunkialueille ja keskusta-alueet alkoivat ränsistyä. Kaupungissa oli mellakoita 1960-luvun lopulla. Kaupungin väkiluku on laskenut 262 332 (1960) asukkaasta 141 527 asukkaaseen (2010). Daytonissa tehtiin 1900-luvun alussa Yhdysvaltain eniten patenttihakemuksia asukaslukua kohti, ja toisen maailmansodan jälkeen kaupungissa oli peräti kuuden Fortune 500 -listan yrityksen kotipaikka. Kaupunki on menettänyt 1970-luvun alun jälkeen muutamia kymmeniätuhansia teollisuustyöpaikkoja. Daytonin alueen talous on kuitenkin kehittynyt palveluiden suuntaan, ja kaupunkiin on tullut runsaasti erityisesti terveysalan toimijoita.

Daytonin rauhanneuvottelut entisten Jugoslavian valtioiden kesken käytiin kaupungissa 1995. Niihin päättyi Bosnian sota.

Hallinto
--------

Daytonin johdossa on valtuuskunta, johon kuuluu pormestari ja neljä neljäksi vuodeksi valittua valtuutettua. Valtuuskunta päättää kaupungin politiikasta ja nimittää erikseen kaupungin hallintojohtajan ("city manager"). Dayton otti vuonna 1913 ensimmäisenä Yhdysvaltain kaupunkina "city manager" -hallintomuodon käyttöönsä. Neljävuotisen kauden pormestarina aloitti vuonna 2014 Nan Whaley. Dayton on lisäksi Montgomeryn piirikunnan hallintokeskus.

Talous ja liikenne
------------------

Daytonin johdinautoliikennettä.
Daytonin taloudessa vaikuttavat selvästi tuotantoteollisuus, tukkukauppa, vähittäiskauppa ja palvelualat. Opetus- ja terveyspalvelut ovat olleet selvässä kasvussa 1990-luvun lopulta lähtien. Daytonin metropolialueella on noin 35 korkeakoulutusta tarjoavaa oppilaitosta, ja ne tuovat alueelle paljon työpaikkoja. Daytonin alueen suurin työnantaja on kuitenkin Wright-Pattersonin lentotukikohta. Toiseksi suurin työnantaja on Premier Health Partners, ja suurimmat yritykset ovat kauppaketju Kroger ja tietokoneyhtiö LexisNexis.

Daytonin kansainvälinen lentoasema kuljettaa kaupunkiin ilmamatkustajia, ja Interstate 70 ja 75 ovat tärkeimmät kaupunkiin johtavat tiet. Vuonna 2012 lentoasemaa käytti seitsemän lentoyhtiötä ja sitä kautta kulki noin 2,6 miljoonaa matkustajaa. Paikallista linja-autoliikennettä Daytonin alueella hoitaa Greater Dayton Regional Transit Authority. Lisäksi kaupungissa on yksi Yhdysvaltain viimeisistä jäljelläolevista johdinautoverkostoista.

Väestö
------

Daytonin yliopiston rakennuksia.
Daytonissa oli vuoden 2010 väestönlaskennan mukaan 141 527 asukasta. Asukasluku oli vähentynyt vuodesta 2000 peräti 14,83 prosenttia. Daytonin väkiluku on ollut 1950-luvun jälkeen laskussa, ja enimmillään kaupungissa oli vuoden 1960 väestönlaskennassa 262 332 asukasta. Siitä asukasluku on vähentynyt 46,1 prosenttia. Daytonia ympäröi metropolialue, jossa oli 841 502 asukasta vuonna 2010. Daytonissa asui vielä 1930-luvulla lähes 74 prosenttia Mongomeryn piirikunnan väestöstä, mutta vuonna 2010 alle 20 prosenttia metropolialueen väestöstä asui Daytonissa.

Daytonin julkisessa koulujärjestelmässä on 30 koulua ja yli 14 500 oppilasta. Daytonin ympäristössä on 26 yliopistoa ja korkeakoulua. Niistä suurimmat ovat Wrightin osavaltionyliopisto ja Daytonin yliopisto, joka on Ohion suurin yksityinen yliopisto. Aivan Daytonin keskustassa sijaitseva Sinclair Community College on Yhdysvaltain suurimpia kaksivuotisia collegeja.

Kulttuuri
---------

Victoria Theatre.
Daytonin kulttuurielämää tukee vuonna 1986 perustettu The Arts Center Foundation -säätiö. Kaupungissa on esimerkiksi National Register of Historic Places -listalle valittu Victoria Theatre, joka on restauroitu moderniksi esittävien taiteiden keskukseksi. Victoria Theatre Associationilla on vuodessa noin 400 näytöstä, ja se ylläpitää Victoria Theatren lisäksi kahta muuta kulttuurirakennusta. Kaupungissa on myös vuonna 1933 perustettu ammattimainen 83 soittajan filharmoninen orkesteri ja Jeraldyne Blundenin vuonna 1968 perustama tanssiseurue Dayton Contemporary Dance Company, joka on yksi harvoista maailmanlaajuisesti tunnetuista yhdysvaltalaisista tanssiseurueista, joka ei ole kotoisin maan miljoonakaupungeista.

Dayton Daily News on päivittäin ilmestyvä sanomalehti. Sen lisäksi kaupungissa ilmestyy useita kaupunkilehtiä ja oppilaitosten julkaisuja. Kaupungissa on lisäksi useita televisio- ja radiokanavia.

Urheilu
-------

Dayton Flyersin koripallo-ottelu.
Daytonissa on pelannut muutamia ammattilaisurheilujoukkueita. Baseballin farmisarjoissa on pelannut Dayton Dragons ja jääkiekon farmisarjoissa Dayton Bombers. Niiden lisäksi yliopistoilla on omia urheilujoukkueita. Daytonin yliopiston Dayton Flyers on menestynyt erityisesti koripallossa.

Lähteet
-------

* Mangus, Michael & Herman, Jennifer (toim.): *Ohio Encyclopedia*. Somerset Publishers, 2002. ISBN 0-403-09564-6. Google-kirjat (viitattu 17.12.2013). (englanniksi)

### Viitteet

1. 1 2  USA: Ohio -- All cities, villages and unincorporated places in Ohio of more than 15,000 inhabitants. citypopulation.de. Viitattu 19.12.2013. (englanniksi)
2. ↑  Dayton: Geography and Climate *City-Data.com*. Advameg, Inc. Viitattu 19.12.2013. (englanniksi)
3. 1 2  Dayton, OH Population and Races *USA.com*. World Media Group, LLC. Viitattu 20.12.2013. (englanniksi)
4. ↑  Airport at a Glance Dayton International Airport.  Arkistoitu 4.11.2013. Viitattu 21.12.2013. (englanniksi)
5. ↑  "Dayton: Geography and Climate". Teoksessa *United States City Directory*. Omnigraphics, Inc, 2009. Answers.com (viitattu 21.12.2013). (englanniksi)
6. ↑  Monthly Averages for Dayton, OH The Weather Channel, LLC. Viitattu 21.12.2013. (englanniksi)
7. 1 2  Dayton: History *City-Data.com*. Advameg, Inc. Viitattu 19.12.2013. (englanniksi)
8. ↑  Mangus & Herman, s. 366.
9. 1 2 3  Dayton, Ohio *Ohio History Central*. Viitattu 19.12.2013. (englanniksi)
10. ↑  Mangus & Herman, s. 367.
11. ↑  Mangus & Herman, s. 368.
12. ↑  Mangus & Herman, s. 370.
13. ↑  Mangus & Herman, s. 371.
14. 1 2  Engel, Pamela & Wile, Bob: 11 American Cities That Are Shells Of Their Former Selves  26.6.2013. Business Insider. Viitattu 19.12.2013. (englanniksi)
15. 1 2  Staley, Samuel R.: Dayton, Ohio: The Rise, Fall and Stagnation of a Former Industrian Juggernaut  4.8.2008. New Geography. Viitattu 22.12.2013. (englanniksi)
16. ↑  Summary of the Dayton Peace Agreement on Bosnia-Herzegovina  30.10.1995. PBS.org (Public Broadcasting Sevice). Viitattu 19.12.2013. (englanniksi)
17. ↑  City Commission City of Dayton, Ohio.  Arkistoitu 4.11.2013. Viitattu 19.12.2013. (englanniksi)
18. ↑  Mayor Nan Whaley City of Dayton, Ohio.  Arkistoitu 2.2.2014. Viitattu 19.12.2013. (englanniksi)
19. ↑  Top Employers City of Dayton’s Office of Economic Development. Viitattu 19.12.2013. (englanniksi)
20. 1 2  Dayton: Transportation *City-Data.com*. Advameg, Inc. Viitattu 19.12.2013. (englanniksi)
21. ↑  Airport Facts Dayton International Airport.  Arkistoitu 2.12.2013. Viitattu 19.12.2013. (englanniksi)
22. ↑  Dayton Metro Area *USA.com*. World Media Group, LLC. Viitattu 22.12.2013. (englanniksi)
23. ↑  Fast Facts Dayton Public Schools.  Arkistoitu 20.12.2013. Viitattu 20.12.2013. (englanniksi)
24. ↑  Dayton: Education and Research *City-Data.com*. Advameg, Inc. Viitattu 20.12.2013. (englanniksi)
25. 1 2  Dayton: Recreation *City-Data.com*. Advameg, Inc. Viitattu 20.12.2013. (englanniksi)
26. ↑  Theatre Culture Works.  Arkistoitu 20.12.2013. Viitattu 20.12.2013. (englanniksi)
27. ↑  Orchestral & Instrumental Music Culture Works.  Arkistoitu 20.12.2013. Viitattu 20.12.2013. (englanniksi)
28. ↑  Dance Culture Works.  Arkistoitu 20.12.2013. Viitattu 20.12.2013. (englanniksi)
29. ↑  Dayton: Communications *City-Data.com*. Advameg, Inc. Viitattu 20.12.2013. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Dayton**.
* Kaupungin viralliset sivut (Arkistoitu – Internet Archive) (englanniksi)
* Dayton Wikivoyagessa (englanniksi)

Ohion osavaltio

|  |  |
| --- | --- |
| Alueita | 
* Alleghenyn laakio
* Bluegrass
* Connecticut Western Reserve
* Eriejärvi
* Great Black Swamp
* Ohio-joki

 |
| Piirikunnat | 
* Adams
* Allen
* Ashland
* Ashtabula
* Athens
* Auglaize
* Belmont
* Brown
* Butler
* Carroll
* Champaign
* Clark
* Clermont
* Clinton
* Columbiana
* Coshocton
* Crawford
* Cuyahoga
* Darke
* Defiance
* Delaware
* Erie
* Fairfield
* Fayette
* Franklin
* Fulton
* Gallia
* Geauga
* Greene
* Guernsey
* Hamilton
* Hancock
* Hardin
* Harrison
* Henry
* Highland
* Hocking
* Holmes
* Huron
* Jackson
* Jefferson
* Knox
* Lake
* Lawrence
* Licking
* Logan
* Lorain
* Lucas
* Madison
* Mahoning
* Marion
* Medina
* Meigs
* Mercer
* Miami
* Monroe
* Montgomery
* Morgan
* Morrow
* Muskingum
* Noble
* Ottawa
* Paulding
* Perry
* Pickaway
* Pike
* Portage
* Preble
* Putnam
* Richland
* Ross
* Sandusky
* Scioto
* Seneca
* Shelby
* Stark
* Summit
* Trumbull
* Tuscarawas
* Union
* Van Wert
* Vinton
* Warren
* Washington
* Wayne
* Williams
* Wood
* Wyandot

 |
| Kaupungit (suurimmat) | 
* Akron
* Ashtabula
* Canton
* Cincinnati
* Cleveland
* **Columbus** (pääkaupunki)
* Cuyahoga Falls
* Dayton
* Elyria
* Hamilton
* Kettering
* Lakewood
* Lorain
* Mansfield
* Mentor
* Middletown
* Parma
* Springfield
* Toledo
* Youngstown

 |